Document ID: 31984R0111

*****
ΚΑΝΟΝΙΣΜΟΣ (ΕΟΚ) αριθ. 111/84 ΤΗΣ ΕΠΙΤΡΟΠΗΣ
της 13ης Ιανουαρίου 1984
για την κατάταξη εμπορευμάτων στη διάκριση 37.02 Β του Κοινού Δασμολογίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί της λήψεως μέτρων για την ομοιόμορφη εφαρμογή της ονοματολογίας του Κοινού Δασμολογίου (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 3,
Εκτιμώντας:-
ότι, προκειμένου να εξασφαλισθεί η ομοιόμορφη εφαρμογή της ονοματολογίας του Κοινού Δασμολογίου, πρέπει να θεσπισθούν διατάξεις σχετικά με τη δασμολογική κατάταξη ενός προϊόντος το οποίο έχει τη μορφή διαφανούς εύκαμπτης ταινίας, χωρίς διατρήσεις, σε κυλίνδρους πλάτους 1,3 m, η οποία αποτελείται από φωτοευαίσθητη τεχνητή πλαστική ύλη, εφαρμοζόμενη σε φύλλο από πολυεστέρα και επικαλυμμένη από στρώμα πολυαιθυλενίου, και το οποίο χρησιμοποιείται για την κατασκευή τυπωμένων κυκλωμάτων ·
ότι η κλάση 37.02 του Κοινού Δασμολογίου που έχει προσαρτηθεί στον κανονισμό (ΕΟΚ) αριθ. 950/68 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 3333/83 (3), αναφέρεται στις ευαίσθητες ταινίες που δεν έχουν εκτεθεί στο φως, διάτρητες ή μη, σε κυλίνδρους ή λωρίδες·
ότι το εν λόγω προϊόν που είναι φωτογραφικό προϊόν, πρέπει να καταταγεί στην κλάση 37.02 του Κοινού Δασμολογίου σαν ευαίσθητη ταινία· ότι εντός αυτής της κλάσης πρέπει να επιλεγεί η διάκριση 37.02 Β·
ότι οι διατάξεις του παρόντος κανονισμού είναι σύμφωνες με τη γνώμη της Επιτροπής Ονοματολογίας του Κοινού Δασμολογίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το προϊόν το οποίο έχει τη μορφή διαφανούς εύκαμπτης ταινίας, χωρίς διατρήσεις, σε κυλίνδρους πλάτους 1,3 m, η οποία αποτελείται από φωτοευαίσθητη τεχνητή πλαστική ύλη, εφαρμοζόμενη σε φύλλο από πολυεστέρα και επικαλυμμένη από στρώμα πολυαιθυλενίου, και το οποίο χρησιμοποιείται για την κατασκευή τυπωμένων κυκλωμάτων, πρέπει να καταταγεί στην ακόλουθη διάκριση του Κοινού Δασμολογίου:
37.02 Φωτογραφικαί και κινηματογραφικαί ταινίαι ευαίσθητοι, μη εκτεθείσαι εις το φως (παρθένοι), διάτρητοι ή μη, εις κυλίνδρους ή λωρίδας:
Β. Πλάτους πλέον των 35 mm.
Άρθρο 2
Ο παρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Ιανουαρίου 1984.

Labels: 3
1